Մայր տաճարից դեպի արևմուտք մեն-մենակ կանգնած է մի եկեղեցի, որն անկասկած Անիում յուրաքանչյուր շրջողի ուշադրությունը կգրավի: Ուշագրավ է եկեղեցին գլխավորապես այն պատճառով, որ կործանման այս աշխարհում պինդ է պահել իր ամբողջությունը: Սա Աբուղամրենց սբ. Գրիգոր եկեղեցին է: Անիի հնագույն շինություններից մեկն է սա: Մայր եկեղեցուց էլ հին է: Ապուղամրենցը չունի զարդանախշերի, հյուսվածքների, քանդակների ճոխություն, որով կարող էինք հիանալ օրինակ Հոնենցի եկեղեցում: Դրա փոխարեն կարելի տեսնել բարակ ու նուրբ քիվեր, կամարակապ դռներ ու պատուհաններ: Եկեղեցին մինչև գմբեթի ծայրը պահպանված է: Սա ծխական եկեղեցի չէր, այլ մի մատուռ` տոհմական գերեզմանատան մեջ, որը պատկանում էր Պահլավունիների իշխանական տոհմին: Բայց թե երբ է այն կառուցվել` արձանագրությունները լռում են: